**במלאת שנה לנפילתו בקרב: ספרו של זכריה פסח הבר ז"ל יצא לאור**

[**מאת שילה פריד | יהדות YNET**](https://www.ynet.co.il/judaism/article/rkzjnsytje?utm_source=ynet.app.android&utm_medium=social&utm_campaign=whatsapp&utm_term=rkzjnsytje&utm_content=Header)

**לוחם המילואים, ששילב בחייו בין לימוד תורה בישיבת ההסדר הר עציון ללימודים אקדמיים בפקולטה למדעי החיים באוניברסיטת תל אביב, נפל ברצועת עזה לפני שנה. משפחתו והישיבה שבה למד עמלו בשנה החולפת על הוצאת כרך ראשון מסדרת הספרים "מנחה חדשה", המבוססת על חיבורים תורניים שכתב**

במלאת שנה לנפילתו של רס"ר (במיל') ד"ר [זכריה פסח הבר](https://www.ynet.co.il/news/article/syoc70ekt) ז"ל בקרבות ברצועת עזה, הוציאו משפחתו וישיבת ההסדר הר עציון, שבה למד, את הכרך הראשון של "מנחה חדשה" – סדרת ספרים המבוססת על חיבורים וסיכומי סוגיות שכתב בעצמו בעת לימודיו בישיבה, הקרויה על שם פיוט שחיבר כמה שנים קודם לכן. המיזם החל לאחר מותו, עם גילוי כתביו, והפך למפעל הנצחה ייחודי המשלב את אהבתו העמוקה לתורה עם דמותו הצנועה וחריפותו התורנית.

הבר, [בן 32 בנופלו](https://www.ynet.co.il/news/article/byr0k8hka), שילב בחייו בין עולמות ותחומים שונים ומגוונים. הוא נולד בארצות הברית ועלה עם משפחתו לישראל כשהיה בן שמונה. הוא גדל והתעצם בלימוד תורה, ובמקביל למד בפקולטה למדעי החיים באוניברסיטת תל אביב לדוקטורט במדעי הצמח ואבטחת המזון. נוסף על כל אלה, הבר היה גם לוחם בחטיבת המחץ בשריון ושירת במילואים ברצועת עזה, שם נפל ב-ו' בשבט תשפ"ד (16 בינואר 2024).

בשנות לימודיו בישיבת הר עציון, בלט הבר בלמדנותו ובשקדנותו. חברו לספסל הלימודים, עידן בורגר, פרסם בימי השבעה לאחר נפילתו פוסט שבו שיתף ברגע בלתי נשכח מתקופת הלימודים שלהם יחד. באחד מסדרי הערב בשיעור ד' (השנה הרביעית במסלול ההסדר), הסתכל עידן על הסיכום שכתב זכריה ונדהם. "איזה סיכום מרשים אתה כותב", אמר. זכריה, בצניעותו האופיינית, ענה בפשטות: "כן. אני כותב סיכומי סוגיות מרכזיות בש"ס על כל השולחן ערוך וסדרי קָדשים וטהרות".

בורגר תיאר את הבר כבעל אישיות עדינה וצנועה, עם ידע תורני עצום. "תמיד פניתי אליך לתקציר מקורות ותמיד התפלאתי איך אתה יודע בדיוק מה הרב לומד מכל מקור. תמיד חידדת ודייקת, הוספת עניין בכל מה שנגעת", סיפר בדברי ההספד שכתב. בסיום הפוסט הוא סיים את הסיפור שהחל בשיעור ד' וקפץ שנה קדימה אל רגע אחד מכונן בשיעור ה': "נו, זכריה? איך הולכת משימת סדרי ערב שלך?" שאל אותו בבדיחות תמימה. "מעולה. אני ממש לקראת סיום", ענה. כשביקש עידן לקבל את הקובץ, חייך זכריה והסכים. "החלל שהשארת בעולם עצום ונשתדל למלאו", כתב בורגר, וכך החל לעבוד על הוצאת ספריו של חברו ללימודים.

כשהתברר שזכריה חיבר חומר תורני מקיף ועמוק, התבלטו במשפחה כיצד להתייחס אליו והאם לפרסמו לרבים. "ההחלטה שלנו לפרסם את הספר לא הייתה מובנת מאליה", כתבו הוריו, אהרון ומרים הבר, בהקדמתם בראשית הספר. "במובן מסוים, לקחנו טיוטה מזכריה שאין לנו דרך לדעת אם היה מרוצה ממנה לגמרי או אם היה מוכן שהיא תתפרסם. אחרי שלמדנו מהספר והכרנו את הצגת הרעיונות והגישות החדשניות שבו, התחלנו להרגיש יותר ויותר בנוח עם ההחלטה לשתף אותו עם העולם", שיתפו.

הוריו הוסיפו כי "האובדן של זכריה, אדם שמח, חייכן, אופטימי, אמפתי, חכם, סקרן וחרוץ, עם לב של זהב ועתיד זוהר לפניו, הינו אובדן נורא עבורנו. עם זאת, אנחנו מקבלים נחת מתורתו וממסירותו ליהדות ולקדוש ברוך הוא, כפי שעולה מחיבורו, ומהאמונה שלו בחשיבות של לימוד תורה והרבצתה". בדבריהם אמרו כי הם מקווים שפרסום הדברים יאפשר למורשתו במסירות וחריצות בלימוד תורה, ובחיפוש תמידי להתקרבות לקדוש ברוך הוא דרך מצוות, להתקיים גם בהיעדרו.

בהקדמת הספר שחיבר הרב אמנון בזק נכתב: "הקובץ המלא הכיל את עבודתו של זכריה המשתרעת על פני כל חלקי התורה... כרך זה, הראשון בסדרה, היוצא לאור במלאת שנה לנפילתו, עוסק בענייני 'אורח חיים'. בכל סעיף יש התייחסות לנושא אחר, ומובאים בו מקורות מרכזיים בתורה, בחז"ל, בראשונים ובאחרונים שעסקו בו". הרב בזק הוסיף על התפעלותו מהאוצר התורני שהגה ד"ר הבר וכתב: "זכריה לקח על עצמו פרויקטים תורניים רבים, אך מכולם בלטה התוכנית המיוחדת שלו לכתוב מעין אנציקלופדיה למדנית תורנית, שתקיף את התורה שבעל-פה לאורך ששת הסדרים, ותשמש בסיס ללימוד עצמי לכל אדם המחפש ללמוד נושאים יסודיים ובסיסיים בתורה שבעל-פה".

"הפרויקט היה נראה לי שאפתני ביותר, במיוחד בשביל בחור צעיר בישיבה", הסתייג הרב בראשונה, אך כתב כי "עם נפילתו התברר שזכריה אכן הספיק ליצור יצירה תורנית מקיפה ומרשימה עוד בהיותו בישיבה. הלומדים שייעזרו בספר זה יצטרפו בוודאי לתחושת השתאות זו, ועל אחת כמה וכמה כשנסיים להוציא את סדרת הספרים. אין לשער את התרומה שיכול היה זכריה לתרום בכל התחומים שבהם עסק, ותלמוד תורה בכללם".

הרב משה ליכטנשטיין, מראשי ישיבת הר עציון, התייחס לכתיבתו של הבר על סוגיות שונות ואמר כי מדובר ב"מגילת סתרים שמחברה כתב לעצמו ולא לאחרים". לדבריו, כתיבתו משקפת "למדן צעיר ואת עולמו של תלמיד חכם שהיה רך בשנים ואב בחכמה. למגינת לב, לא נזכה למשנה אחרונה מאת המחבר ולא נדע מה היה שונה בזקנותו".

עוד ציין הרב ליכטנשטיין: "לא חלמתי שמדובר בעבודה בעלת היקף מרשים ביותר, ועד כמה תהיה מצודתו פרוסה על רחבי הש"ס. כיום אפשר לומר ללא היסוס שתלמיד חכם רציני ביותר היה בינינו ולא היינו מודעים לכך". על ההספק קצר השנים הסביר: "הדבר מדהים וההסבר היחידי לכך שזכה לראות ברכה כזו בעמלו היא יכולתו המרשימה ביותר לבחור יעד תורני, להציב לעצמו מטרה שאפתנית ולפעול מתוך מחויבות מוחלטת ומשמעת עצמית להגשמת התוכנית". לבסוף כתב כי "הוצאתו לאור של הספר הזה יש בה כדי לנחם, להרשים ולצער".